**NAJAVA DOGODKA**

**ZA TAKOJŠNJO OBJAVO**

**Premiera v Operi SNG Maribor**

**Pravljična opera *Knjiga o džungli***

**Maribor, 24. oktober 2023 –** **Slovensko narodno gledališče Maribor bo jutri v sredo, 25. oktobra 2023, v Dvorani Ondine Otta Klasinc za mlado občinstvo premierno uprizorilo pravljično opero *Knjiga o džungli* pod taktirko Simona Robinsona in v režiji Piera Francesca Maestrinija. Nastopili bodo Valentina Čuden, Bogdan Stopar, Sebastijan Čelofiga, Petra Crnjac, Mihael Roškar, Jaki Jurgec, Simfonični orkester SNG Maribor in akrobatki Tamia Dulce Villca Šeme ter Mia Miloševič Iglič.**

Priljubljena fantazijska zgodba, ki sta jo po motivih istoimenske knjižne mojstrovine Rudyarda Kiplinga ustvarila skladatelj Giovanni Sollima in libretist Pier Francesco Maestrini, nas s privlačnimi odrskimi podobami ter z novim slovenskim pevskim prevodom Benjamina Virca popelje na vznemirljivo pustolovščino dečka Mavglija in njegovih živalskih prijateljev.

Ker je Mavglija še kot dojenčka posvojil trop volkov, se zlobni tiger Šir Kan nikakor ne more sprijazniti s človeškim prišlekom. Da bi ušel tigrovim maščevalnim krempljem, mora Mavgli zapustiti svoj dom, na nepozabni dogodivščini pa ga spremljata zvesta prijatelja, panterica Bagira ter zmeraj dobrodušni medved Balu.

Toda v džungli se skriva še veliko pasti in nevarnosti, ki jih bo treba premagati. Še posebej veliko grožnjo predstavlja opičji guru Gurila, ki si nadvse prizadeva izvedeti skrivnost prižiganja ognja. Bo Mavgliju uspelo pobegniti iz izgubljenega mesta, kjer kraljuje Gurila, in zaživeti v miru s svojimi prijatelji?

Scenograf in avtor videoanimacije te vizualno atraktivne opere je Joshua Held, ki ga mariborsko občinstvo pozna po animacijah za opero *Seviljski brivec*, kostumograf je Luca Dall'Alpi, oblikovalec svetlobe Sašo Bekafigo, oblikovalca zvoka in videa Gregor Mendaš in Rene Nemec, izdelovalca lutk Aleksander Andželović in Maja Makovec, jezikovno vodstvo podpisuje Nevenka Verstovšek, asistent režije je Tim Ribič.

###

**Fotografije za medije** so na voljo v spletnem medijskem središču

https://www.sng-mb.si/2023/10/24/knjiga-o-dzungli/

dodatne informacije

Alan Kavčič

041/697-121

**Knjiga o džungli**

*Pravljična opera*

*Naslov izvirnika* ***Il libro della giungla***

*Glasba* **Giovanni Sollima**

*Libreto* **Pier Francesco Maestrini**

*Priredba italijanskega libreta* **Serena Guidobaldi**

*Slovenski prevod libreta* **Benjamin Virc**

*Praizvedba* 30. oktober 2020, Theater Kiel

*Premiera* 25. oktober 2023, Dvorana Ondine Otta Klasinc

**USTVARJALCI UPRIZORITVE**

*Dirigent* **Simon Robinson**

*Režiser* **Pier Francesco Maestrini**

*Scenograf in avtor* *videoanimacije* **Joshua Held**

*Kostumograf* **Luca Dall'Alpi**

*Oblikovalec svetlobe* **Sašo Bekafigo**

*Oblikovalca zvoka in videa* **Gregor Mendaš**, **Rene Nemec**

*Izdelovalca lutk* **Aleksander Andželović, Maja Makovec**

*Jezikovno vodstvo* **Nevenka Verstovšek**

*Asistent režije* **Tim Ribič**

**ZASEDBA**

|  |  |
| --- | --- |
| Mavgli, deček | **Valentina Čuden** |
| Akela, volk | **Bogdan Stopar** |
| Balu, medved | **Sebastijan Čelofiga** |
| Bagira, panterica | **Petra Crnjac** |
| Šir Kan, tiger | **Mihael Roškar** |
| Gurila, gorilji guru | **Jaki Jurgec** |
| Kaa, kača | **Bogdan Stopar** |
| Opici | **Tamia Dulce Villca Šeme**  **Mia Miloševič Iglič** |
| Pripovedovalec | **Sebastijan Čelofiga** |
| Glas opic | **Valentina Čuden**  **Bogdan Stopar** |

**Simfonični orkester SNG Maribor**

*Koncertna mojstrica* **Oksana Pečeny**

*Korepetitorji* **Sofia Ticchi**, **Anna Fernandez Torres**, **Robert Mraček**

*Šepetalka* **Sabina Alatič**

*Inšpicienta* **Iztok Smeh**, **Matjaž Marin**

Nekoč v daljni Indiji je živel krvoločni tiger Šir Kan, ki je nadvse rad napadal ljudi in ustrahoval tudi živali iz džungle. Ko je slišal, da se je v bližnji vasi rodil deček, je urno stekel v napad, da bi ga požrl, a se je na dečkovo srečo opekel z rdečo rožo.

Mine nekaj let in deček Mavgli postane član volčjega krdela pod vodstvom poglavarja Akele. Med zborovanjem volkov na veliki pečini se nenadoma prikaže tiger Šir Kan, ki Akeli zagrozi, da bo ugrabil Mavglija, če mu ga poglavar volkov ne izroči, toda Mavgli se Šir Kanu ob pomoči Akele ter svojih prijateljev, medveda Baluja in panterice Bagire, pogumno upre.

Da bi Mavglija pripravil na samostojno življenje, želi medved Balu Mavglija naučiti nekaj pomembnih življenjskih lekcij, toda učitelja kmalu premaga lakota, zato dečku naroči, naj spleza na drevo in mu prinese poln panj medu. Besne čebele začnejo brenčati okrog lačnega medveda in ga popikajo po celem telesu. Balujevi vzkliki in Mavglijevo krohotanje pritegneta pozornost panterice Bagire, ki ju skuša pomiriti. Medved in panterica se zapleteta v pogovor in sprva ne opazita, da je Mavgli izginil neznano kam. Po temeljitem premisleku pa vendarle ugotovita, da so Mavglija najbrž ugrabile nagajive opice visoko v krošnjah dreves, zato skleneta, da mu bosta sledila in ga skušala rešiti.

Šimpanzi so Mavglija odvedli h Gurili, samooklicanemu guruju in poglavarju izgubljenega mesta sredi džungle. Balu in Bagira se, tokrat v spremstvu kače Kaa, znajdeta pred vhodom v izgubljeno mesto. Kača, ki se je pridružila iskanju Mavglija zgolj zato, da bi lahko pohrustala kakšno nagajivo opico, je medtem postala tako lačna, da bi lahko pojedla celo medveda.

Kmalu po Mavglijevem prihodu v mesto se izkaže, kakšne so Gurilove resnične namere – od dečka želi namreč samovoljni guru izvedeti skrivnost ognja, da bi lahko tako zavladal nad vsemi živalmi, a ker mu Mavgli prizna, da tega ne zna, ga vrže v ječo, kjer bo ostal, dokler se ne bo naučil prižgati ognja.

Balu, Bagira in Kaa, ki so na lastne oči videli, kako je Gurila kruto vrgel Mavglija v ječo, se nato domislijo, kako bi lahko rešili dečka. Panterica Bagira predlaga, da bi kačo zamaskirali v drevo bananovca in ga kot darilo izročili šimpanzom.

Medtem ko si Mavgli nadvse želi pobegniti iz temne ječe, so opice s svojim vreščanjem pritegnile pozornost Gurile, ki na lastne oči zagleda veliko, a nenavadno darilo v obliki bananovca. Ko si želi Gurila pobliže ogledati drevo, da bi se posladkal s katero izmed banan, se z drevesa nenadoma prikaže kača Kaa, ki nepridiprava požre z enim samim ugrizom.

Balu in Bagira nato pohitita k Mavgliju, da bi ga rešila iz ječe, nato pa vsi skupaj zbežijo v džunglo, kjer deček svojima prijateljema razkrije skrivnost prižiganja ognja. Toda pot jim kmalu prekriža tiger Šir Kan, ki je prepričan, da se bo zdaj lahko polastil Mavglija. Bagira in Balu želita zaščititi svojega prijatelja pred zlobnim tigrom, a bolj kot medveda in panterice se Šir Kan boji ognja, s katerim se je nekoč že opekel. Mavgli, ki mu je medtem uspelo prižgati ogenj, z ognjeno baklo nažene tigru strah v kosti, tako da se ta začne umikati, vse dokler mu ne zmanjka tal pod nogami in zgrmi v prepad. Mavgli se nato vrne k prijateljema, a ves prestrašen opazi, da Balu leži na tleh. Ko se izkaže, da je medved omedlel predvsem od lakote, se prijatelji veselo objamejo in srečno vrnejo domov.